ตลาดฯ ยันเกาะติดหุ้นทุกตัวที่ผิดปกติ
ตลาดหลักทรัพย์&nbsp; เพิ่งตื่น ยันติดตามดูแลหุ้นทุกตัว ไม่เฉพาะธนาคารทหารไทย
22 ก.ค. 2553

ตลาดหลักทรัพย์  เพิ่งตื่น ยันติดตามดูแลหุ้นทุกตัว ไม่เฉพาะธนาคารทหารไทย
นายศักรินทร์ ร่วมรังษี ผู้ช่วยผู้จัดการตลาดหลักทรัพย์ เปิดเผยว่า ตลาดหลักทรัพย์ ติดตามดูแลการซื้อขายหุ้นทุกตัว ไม่ใช่ตัวใดตัวหนึ่ง หรือเฉพาะหุ้นธนาคารทหารไทย  ( TMB ) เท่านั้น แม้ว่าหุ้นหลายตัวจะถือหุ้นโดยกระทรวงการคลังก็ตาม ซึ่งการติดตามของตลาดจะพิจารณา หลายองค์ประกอบ เช่น ราคา ปริมาณการซื้อขาย ตลอดจนปัจจัยพื้นฐานรองรับหรือไม่ 
ส่วนสาเหตุที่ตลาดหลักทรัพย์ ออกมาเตือนเฉพาะหุ้น TMB   เนื่องจากมีข่าวออกมาว่า มีคนสนใจเข้าซื้อหุ้น แม้ TMB จะออกมาปฏิเสธ แต่ราคาหุ้น ยังปรับตัวเพิ่มขึ้นอย่างต่อเนื่อง ขณะที่ปัจจัยพื้นฐานไม่ได้โดดเด่น 
“ผลประกอบการของTMB จะมีกำไรโตแต่ไม่ได้โดดเด่น ทำให้ตลาดหลักทรัพย์มีความเป็นห่วงว่า อาจมีการเก็งกำไรเกินควร ต่างจากหุ้นตัวอื่น ที่มีปัจจัยพื้นฐาน และมีข่าวอธิบายการขึ้นของราคา อีกทั้งไม่ได้ขึ้นอย่างต่อเนื่องเหมือนกับหุ้นTMB ทางตลาดหลักทรัพย์จึงเกรงว่าผู้ลงทุนที่ไม่ได้ดูปัจจัยพื้นฐาน หรือไม่ได้คุ้นเคยกับการลงทุนในตลาดหุ้นจะเข้ามาลงทุน ดังนั้นจึงเตือนเพื่อให้ดูปัจจัยพื้นฐานด้วย ” นายศักรินทร์ กล่าว
ผู้ช่วยผู้จัดการ ตลาดหลักทรัพย์ กล่าวอีกว่า การดูแลหุ้น TMB ไม่ได้ถึงขั้นต้องขอข้อมูลการซื้อขายจากโบรกเกอร์ เป็นเพียงระดับติดตามการเก็งกำไรไม่ให้มีมากเกินไปเท่านั้น